**Πρόσκληση εκδήλωσης ενδιαφέροντος**

**Σεμινάριο εξεύρεσης εταίρων στο πλαίσιο του Ευρωπαϊκού Προγράμματος Erasmus+ (Οστένδη, Βέλγιο 2 - 6/12/2015) με θέμα: «Φυσικές Επιστήμες – Τεχνολογία – Επιστήμη της Μηχανικής – Μαθηματικά στην Πρωτοβάθμια Εκπαίδευση»**

Στο πλαίσιο της παρούσας πρόσκλησης για εκδήλωση ενδιαφέροντος ανακοινώνεται το ακόλουθο σεμινάριο εξεύρεσης εταίρων:

Τίτλος: «Φυσικές Επιστήμες – Τεχνολογία – Επιστήμη της Μηχανικής – Μαθηματικά στην Πρωτοβάθμια Εκπαίδευση» (“STEM (Science – Technology – Engineering – Mathematics) in Primary School Education”)

Το Ίδρυμα Κρατικών Υποτροφιών, στο πλαίσιο των αρμοδιοτήτων του ως Εθνική Μονάδα Συντονισμού για το πρόγραμμα Erasmus+, ανακοινώνει τη δυνατότητα υποβολής αίτησης συμμετοχής σε σεμινάριο εξεύρεσης εταίρων που διοργανώνει η Εθνική Μονάδα Erasmus+ του Βελγίου στην Οστένδη στις 2 - 6 Δεκεμβρίου 2015 στο πλαίσιο των Διεθνικών Συναντήσεων Συνεργασίας του Προγράμματος Erasmus+ (Erasmus+ Transnational Cooperation Activities/TCAs).

Η συμμετοχή στο σεμινάριο εξεύρεσης εταίρων με θέμα την εκπαίδευση στα επιστημονικά πεδία των Φυσικών Επιστημών, της Τεχνολογίας, της Επιστήμης της Μηχανικής και των Μαθηματικών στην Πρωτοβάθμια Εκπαίδευση στοχεύει στην ανταλλαγή ιδεών, πρακτικών και εκπαιδευτικών πολιτικών μεταξύ Ευρωπαϊκών φορέων που δραστηριοποιούνται στον τομέα της σχολικής εκπαίδευσης καθώς και στην ενίσχυση της δικτύωσης και της ανάπτυξης μελλοντικών συνεργασιών στο πλαίσιο των Στρατηγικών Συμπράξεων του Προγράμματος Erasmus+.

Οι Διεθνικές Συναντήσεις Συνεργασίας διοργανώνονται από τις Εθνικές Μονάδες των χωρών που συμμετέχουν στο Πρόγραμμα Erasmus+ και στόχος τους είναι η βελτίωση της ποιότητας στη συνολική εφαρμογή του προγράμματος συμβάλλοντας με τον τρόπο αυτό στην αύξηση του αντίκτυπου του προγράμματος σε συστημικό επίπεδο. Παρέχουν ένα βήμα για διάλογο σε θέματα ευρωπαϊκών και εθνικών προτεραιοτήτων που αποτελούν κοινό τόπο ενδιαφέροντος, συνεισφέροντας στην ανταλλαγή ιδεών και πρακτικών και στην προώθηση της ποιότητας των συστημάτων εκπαίδευσης και κατάρτισης των συμμετεχουσών χωρών.

 Οι κύριοι στόχοι του σεμιναρίου είναι:

* Να αναδειχθεί η σημασία της διδασκαλίας των επιστημονικών πεδίων των Φυσικών Επιστημών, της Τεχνολογίας, της Επιστήμης της Μηχανικής και των Μαθηματικών και τα πολλαπλά οφέλη που προκύπτουν από την επένδυση στην εκπαίδευση STEM
* Να υπάρξει ανταλλαγή ιδεών και εμπειριών σχετικών με τη διδασκαλία στα επιστημονικά πεδία των Φυσικών Επιστημών, της Τεχνολογίας, της Επιστήμης της Μηχανικής και των Μαθηματικών στην Πρωτοβάθμια Εκπαίδευση
* Να αναπτυχθούν συγκεκριμένες ιδέες και προτάσεις έργων, οι οποίες θα αποτυπωθούν στις αιτήσεις για χρηματοδότηση από το πρόγραμμα Erasmus+: Βασική δράση 2 (Στρατηγικές Συμπράξεις) που θα υποβληθούν την άνοιξη του 2016.

Το σεμινάριο απευθύνεται σε Εκπαιδευτικό προσωπικό Σχολικών Μονάδων και Σχολικούς Συμβούλους της Πρωτοβάθμιας Εκπαίδευσης. Στο σεμινάριο δύναται να συμμετάσχουν και άτομα αρμόδια για τη λήψη αποφάσεων σε θέματα που άπτονται της εκπαίδευσης STEM της Διεύθυνσης Πρωτοβάθμιας Εκπαίδευσης.

**Ημερομηνία και τόπος διεξαγωγής**: 2 - 6 Δεκεμβρίου 2015, Οστένδη, Βέλγιο

**Αριθμός διαθέσιμων θέσεων**: 3

**Εκτιμώμενο κόστος ταξιδίου**: Έως 500 ευρώ

**Κόστος εγγραφής (συμπεριλαμβάνεται και η διαμονή**): 700 ευρώ

**Τομείς ενδιαφέροντος**: Σχολική Εκπαίδευση

Το ΙΚΥ – Εθνική Μονάδα Erasmus+ θα αναλάβει να καλύψει τα έξοδα ταξιδίου τριών (3) συμμετεχόντων σε ποσοστό 95%, ενώ σε ποσοστό 5% οι δαπάνες ταξιδίου θα καλυφθούν από ιδίους πόρους των συμμετεχόντων. Οι δαπάνες διαβίωσης (εγγραφή, διαμονή, διατροφή) θα καλυφθούν από το ΙΚΥ σε ποσοστό 100%.

Οι ενδιαφερόμενοι παρακαλούνται να υποβάλλουν την αίτηση τους μέχρι **30 Σεπτεμβρίου 2015** στην ηλεκτρονική διεύθυνση: spatoucha@iky.gr.

Για περισσότερες πληροφορίες οι ενδιαφερόμενοι μπορούν να απευθύνονται στα τηλέφωνα 2103726354 και 2103726397 ή στο ηλεκτρονικό ταχυδρομείο spatoucha@iky.gr.